
Montmorillonit nanokompozitok vizsgálata számításos kémiai módszerekkel

Munkám alapvető célja a montmorillonit-didodecil-dimetil-ammónium (MMT-DDDMA) komplex szerkezetvizsgálata volt, a kísérletes úton meghatározott kationcsere-kapacitás (CEC – Cation Exchange Capacity), illetve az ehhez tartozó bázislap távolság függvényében. Nem foglalkoztam az egyes szerkezetekhez tartozó pontos energia értékek kiszámításával, de a molekulamechanikai módszer használatával az egyes szerkezetekhez tartozó energiaértékek tekintetében relatív sorrendet tudtam felállítani.
A kísérletes módszerek során R.L. Frost és munkatársai a montmorillonit bázikus kationjait DDDMA kationra cserélték le. A MMT-DDDMA komplex modellezéséhez ezért szükséges volt a csere-kation konformáció analízisének elvégzésére is, az interkalálószer (DDDMA) legstabilabb állapotának megállapítása érdekében.
Elvégeztem mind az „üres”, mind az interkalált MMT illetve MMT-komplex rácsszerkezetének meghatározását különböző ioncsere-kapacitás értékek függvényében. Az így kapott szerkezeteteket illetve bázislap távolság értékeket korreláltattam, a kísérletes úton meghatározott röntgendiffrackiós mérési adatokkal.
Megállapítottam, hogy korlátai ellenére is jól használható a molekulamechanikai módszer a nagy atomszámú montmorillonit-komplex szerkezetének felderítésére és a kísérleti adatokból tett következtetéseket a számításos módszerek jól kiegészítik.



